Fógra chuig gnóthais a bhfuil sé beartaithe acu hidreafluaracarbóin i mbulc a chur ar an margadh san Aontas Eorpach in 2023

(2022/C 44/13)

1. Dírítear an Fógra seo chuig aon ghnóthas ar mian leis dearbhú a dhéanamh chun hidreafluaracarbóin i mbulc a chur ar an margadh san Aontas in 2023, i gcomhréir le hAirteagal 16(2) agus Airteagal 16(4) de Rialachán (AE) Uimh. 517/2014 (1) ó Pharlaimint na hEorpa agus ón gComhairle maidir le gáis ceaptha teasa fhluairínithe (dá ngairtear “an Rialachán” anseo feasta). San fhógra seo ní mór a thuiscint go gcuimsítear Tuaisceart Éireann leis an Aontas (2).

2. Ciallaíonn hidreafluaracarbóin (HFCanna) na substaintí a liostaítear i Roinn 1 d’Iarscríbhinn I a ghabhann leis an Rialachán, nó meascáin ina bhfuil aon cheann de na substaintí seo a leanas: HFC-23, HFC-32, HFC-41, HFC-125, HFC-134, HFC-134a, HFC-143, HFC-143a, HFC-152, HFC-152a, HFC-161, HFC-227ea, HFC-236cb, HFC-236ea, HFC-236fa, HFC-245ca, HFC-245fa, HFC-365mfc, HFC-43-10mee.

3. Maidir leis na substaintí sin a chur ar an margadh, cé is moite de na húsáidí a liostaítear in Airteagal 15(2) pointí (a) go (f) den Rialachán nó cainníocht bhliantúil iomlán de na substaintí sin ar lú í ná 100 tonna de choibhéis CO2 in aghaidh na bliana, tá sé faoi réir teorainn chainníochtúil faoin gcóras cuótaí a leagtar síos in Airteagail 15 agus 16 mar aon le hIarscríbhinní V agus VI a ghabhann leis an Rialachán.

4. Tráth a scaoiltear HFCanna i saorchúrsaíocht, ní mór d’allmhaireoirí clárú bailí a bheith acu mar allmhaireoirí HFCanna i mbulc ar Thairseach F-Gas agus Córas Ceadúnúcháin HFC (3) i gcomhréir le “Rialachán Cur Chun Feidhme (AE) 2019/661 ón gCoimisiún lena n-áirithítear feidhmiú rianúil na clárlainne do chuótaí i gcomhair hidreafluaracarbóin a chur ar an margadh” (4). Meastar go bhfuil clárú den sórt sin ina cheadúnas éigeantach allmhairiúcháin. Is gá ceadúnas atá cosúil leis sin chun HFCanna a onnmhairiú (5).

5. Ón 1 Eanáir 2022 ceanglaítear le Taraif Chomhtháite an Chomhphobail Eorpaigh (TARIC) go sonródh allmhaireoirí méideanna na HFCanna i gcoibhéisí CO2 ar an Doiciméad Riaracháin Aonair (DRA) tráth a scaoiltear iad i saorchúrsaíocht; ba cheart allmhaireoirí a shonrú mar “Coinsíní” (bosca 8 de DRA).

6. De réir Iarscríbhinn VI a ghabhann leis an Rialachán, déantar suim na gcuótaí arna leithdháileadh ar bhonn luachanna tagartha a dhealú ón uaschainníocht atá ar fáil le haghaidh 2023 chun an chainníocht atá le leithdháileadh ón gcúlchiste sin a chinneadh.

7. Stóráiltear na sonraí arna gcur isteach ag gnóthais, na cuótaí agus na luachanna tagartha uile i dTairseach leictreonach F-Gas agus Córas Ceadúnúcháin HFC. Is ar bhonn rúnda a láimhseálfaidh an Coimisiún Eorpach na sonraí uile ar Thairseach F-Gas agus Córas Ceadúnúcháin HFC, lena n-áirítear cuótaí, luachanna tagartha, sonraí tráchtála agus pearsanta.

8. Gnóthais ar mian leo cuóta a fháil ón gcúlchiste sin, is gá dóibh na nósanna imeachta a ndéantar cur síos orthu i bpointí 9 go 12 den Fhógra seo a leanúint.

9. De réir Airteagal 16(2) agus Airteagal 17(1) den Rialachán, ní mór próifíl bhailí um chlárú a bheith ag an ngnóthas, próifíl arna formheas ag an gCoimisiún i gcomhréir le Rialachán Cur Chun Feidhme (AE) 2019/661, mar tháirgeoir agus/nó allmhaireoir HFCanna ar Thairseach F-Gas agus Córas Ceadúnúcháin HFC ar líne. Chun a áirithiú go láimhseálfar an t-iarratas ar chlárú go cuí, lena n-áirítear an fhéidearthacht go mbeadh gá le faisnéis bhreise, ní mór iarratas den sórt sin a dhéanamh 2 sheachtain ar a dhéanaí roimh thús na tréimhse dearbhúcháin, i.e. roimh 28 Feabhra 2022. Maidir le haon iarratas a fhaightear tar éis an sprioc-ama sin, ní féidir a áirithiú go bhféadfaí cinneadh deiridh faoin iarratas ar chlárú a dhéanamh roimh dheireadh na tréimhse dearbhúcháin, Maidir le cuideachtaí nach bhfuil cláraithe go fóill, tá treoir maidir le conas clárú ar fáil ar shuíomh gréasáin AS CLIMA (6).

10. Ní mór don ghnóthas dearbhú maidir le cainníochtaí réamh-mheasta le haghaidh 2023 a dhéanamh i dTairseach F-Gas agus Córas Ceadúnúcháin HFC sa tréimhse dearbhúcháin ón 14 Márta 2022 go dtí an 13 Aibreán 2022, 13:00u CET Tá treoir maidir le conas dearbhú cuótaí a chur isteach ar fáil ar shuíomh gréasáin AS CLIMA.

11. Ní mheasfaidh an Coimisiún ach dearbhuithe atá comhlánaithe go cuí agus atá saor ó earráidí agus a fuarthas roimh an 13 Aibreán 2022, 13:00u CET a bheith bailí.

12. Bunaithe ar na dearbhuithe sin, leithdháilfidh an Coimisiún cuótaí ar na gnóthais sin i gcomhréir le hAirteagal 16(2), Airteagal 16(4) agus Airteagal 16(5) mar aon le hIarscríbhinní V agus VI a ghabhann leis an Rialachán.

13. Tugtar le fios in Airteagal 7 de Rialachán Cur Chun Feidhme (AE) 2019/661, chun críoch leithdháileadh cuótaí chun HFCanna a chur ar an margadh de bhun Airteagal 16(5) de Rialachán (AE) Uimh. 517/2014, go measfar gur aon dearbhóir amháin atá sna gnóthais uile a bhfuil an t-úinéir tairbhiúil/na húinéirí tairbhiúla céanna acu i gcomhréir le hAirteagal 16(2) agus (4) den Rialachán,

14. Cuirfidh an Coimisiún na gnóthais ar an eolas faoin gcuóta iomlán arna leithdháileadh le haghaidh 2023 trí Thairseach F-Gas agus Córas Ceadúnúcháin HFC.

15. Le clárú ar Thairseach F-Gas agus Córas Ceadúnúcháin HFC agus/nó dearbhú intinne maidir le HFCanna a chur ar an margadh in 2023 ina aonar, ní thugtar aon cheart HFCanna a chur ar an margadh in 2023.

(1) Rialachán (AE) Uimh. 517/2014 ó Pharlaimint na hEorpa agus ón gComhairle an 16 Aibreán 2014 maidir le gáis cheaptha teasa fhluairínithe agus lena n-aisghairtear Rialachán (CE) Uimh. 842/2006 (IO L 150, 20.5.2014, lch. 195).

(2) An Prótacal maidir le hÉirinn agus Tuaisceart Éireann https://eur-lex.europa.eu/legal-content/EN/TXT/?uri=CELEX%3A12020W/TXT

(3) Cuireadh an chlárlann ar bun i gcomhréir le hAirteagal 17 de Rialachán (AE) 517/2014: https://webgate.ec.europa.eu/fgas/resources/domain

(4) Rialachán Cur Chun Feidhme (AE) 2019/661 ón gCoimisiún an 25 Aibreán 2019 lena n-áirithítear feidhmiú rianúil na clárlainne leictreonaí do chuótaí chun hidreafluaracarbóin a chur ar an margadh (IO L 112, 26.4.2019, lch. 11).

(5) Féach Airteagal 1(2) de Rialachán Cur Chun Feidhme (AE) 2017/1375 ón gCoimisiún: (IO L 194, 26.7.2017, lch. 4).

(6) https://ec.europa.eu/clima/system/files/2021-11/policy_f-gas_guidance_document_en.pdf